РЕШЕНИЕ ЗА ИЗПЪЛНЕНИЕ НА КОМИСИЯТА
от 11 септември 2013 година
за изменение на Решение за изпълнение 2013/443/ЕС относно някои защитни мерки във връзка с високопатогенна инфлуенца по птиците от подтип H7N7 в Италия
(нотифицирано под номер C(2013) 5904)
(само текстът на италиански език е автентичен)
(текст от значение за ЕИП)
(2013/453/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (2), и по-специално член 10, параграф 4 от нея,
като има предвид, че:
(1)
След като на 15 август 2013 г. Италия уведоми Комисията за появата на огнище на високопатогенна инфлуенца по птиците от подтип H7N7 в стопанство в община Ostellato, провинция Ferrara, регион Emilia-Romagna, Комисията прие Решение за изпълнение 2013/439/ЕС (3), в което се определят разпоредби за създаването на предпазни и надзорни зони около огнището на болестта.
(2)
Поради втора поява на болестта в община Mordano в провинция Bologna в региона Emilia-Romagna Комисията прие Решение за изпълнение 2013/443/ЕС (4), с което се изменят границите на предпазните зони и надзорните зони и се създават допълнителни ограничителни зони. Тези зони бяха определени в части А, Б и В от приложението към посоченото решение. Поради възникването на допълнителни огнища на болестта е необходимо ограничителните зони, определени в части А, Б и В от приложението към Решение за изпълнение 2013/443/ЕС, да бъдат изменени.
(3)
Поради това приложението към Решение за изпълнение 2013/443/ЕС следва да бъде съответно изменено.
(4)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложението към Решение за изпълнение 2013/443/ЕС се заменя с приложението към настоящото решение.
Член 2
Адресат на настоящото решение е Италианската република.
Съставено в Брюксел на 11 септември 2013 година.